## Zakon o proizvodnji, distribuciji i opskrbi toplinskom energijom

### NN 42/2005 (1.4.2005.), Zakon o proizvodnji, distribuciji i opskrbi toplinskom energijom

# HRVATSKI SABOR

**812**

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O PROIZVODNJI, DISTRIBUCIJI I OPSKRBI TOPLINSKOM ENERGIJOM

Proglašavam Zakon o proizvodnji, distribuciji i
opskrbi toplinskom energijom, kojega je Hrvatski sabor donio na sjednici 18.
ožujka 2005. godine.

Broj:
01-081-05-1136/2

Zagreb,
23. ožujka 2005.

PredsjednikRepublike Hrvatske
**Stjepan Mesić**, v. r.

## ZAKON

### O PROIZVODNJI, DISTRIBUCIJI I OPSKRBITOPLINSKOM ENERGIJOM

I. OPĆE ODREDBE

Članak 1.

Ovim se Zakonom uređuje obavljanje energetskih
djelatnosti proizvodnje, distribucije i opskrbe toplinskom energijom.

Članak 2.

(1) Izrazi koji se koriste u ovom Zakonu imaju
značenja utvrđena Zakonom o energiji (»Narodne novine«, br.
68/01. i 177/04.).

(2) U ovom se Zakonu koriste i izrazi koji u
smislu ovoga Zakona imaju sljedeća značenja:

1. *distribucijsko
područje* – područje obavljanja djelatnosti u jedinici lokalne samouprave,

2. *energetski
objekti za distribuciju toplinske energije* – objekti i uređaji za prijenos
toplinske energije do kupca, od mjernog mjesta za preuzimanje toplinske
energije do mjernog mjesta za prodaju toplinske energije (distribucijska mreža,
pumpne i toplinske stanice, te mjerila toplinske energije),

3. *energetski
objekti za proizvodnju toplinske energije* – postrojenja za proizvodnju
toplinske energije ukupne instalirane snage veće od 0,5 MW,

4. *energetski
objekti kogeneracije* – postrojenja u kojima se
isto­dobno u jedinstvenom procesu proizvodi električna i toplinska energija,

5. *opskrba
toplinskom energijom* – prodaja toplinske energije kup­cu,

6. *toplinska
energija* – proizvedena energija namijenjena za zagrijavanje prostora ili u
tehnološke svrhe (para, vrela i topla voda),

7. *toplinski
sustav* – tehnički sustav koji se sastoji od postrojenja i uređaja za
proizvodnju i distribuciju toplinske energije,

8. *zajedničko
mjerilo toplinske energije* – mjerilo kojim se registrira količina
isporučene toplinske energije za dva ili više kupaca spojenih na zajedničku
instalaciju centralnog grijanja.

Članak 3.

Izgradnja energetskih objekata kogeneracije, njihovo održavanje i korištenje od posebnog
je interesa za Republiku Hrvatsku.

II. OBAVLJANJE
ENERGETSKIH DJELATNOSTI

Članak 4.

(1) Proizvodnja toplinske energije za povlaštene
kupce i opskrba toplinskom energijom povlaštenih kupaca obavljaju se prema
pravilima kojima se uređuju tržišni odnosi.

(2) Energetske djelatnosti proizvodnja toplinske
energije za tarifne kupce i opskrba toplinskom energijom tarifnih kupaca
obavljaju se na regulirani način.

(3) Energetska djelatnost distribucije toplinske
energije obavlja se kao javna usluga.

Članak 5.

(1) Ministarstvo sudjeluje u izradi dokumenata
prostornog uređenja koje donosi Hrvatski sabor.

(2) Ured državne uprave u županiji, odnosno
upravno tijelo Grada Zagreba nadležno za poslove energetike sudjeluje u izradi
dokumenata prostornog uređenja koje donose predstavnička tijela jedinica
lokalne i područne (regionalne) samouprave.

(3) Nositelj izrade dokumenata prostornog
uređenja dužan je o prijedlogu dokumenata prostornog uređenja iz stavka 1. i 2.
ovoga članka pribaviti mišljenje Ministarstva, odnosno ureda državne uprave u
županiji, odnosno upravnog tijela Grada Zagreba nadležnog za poslove
energetike.

Članak 6.

(1) U postupku izdavanja lokacijske dozvole za
građevinu u kojoj se nalazi energetski objekt za proizvodnju toplinske
energije, posebne uvjete glede proizvodnje i distribucije toplinske energije
utvrđuje ured državne uprave u županiji, odnosno upravno tijelo Grada Zagreba
nad­ležno za poslove energetike.

(2) Iznimno od stavka 1. ovoga članka, u
postupku u kojem lokacijsku dozvolu izdaje ministarstvo nadležno za prostorno
uređenje, posebne uvjete glede proizvodnje i distribucije toplinske energije
utvrđuje Ministarstvo.

(3) Posebni uvjeti iz stavka 1. i 2. ovoga
članka odnose se na:

– vrstu primarnih energenata koje će objekt
koristiti,

– načine i uvjete proizvodnje i distribucije
toplinske energije, te prestanka obavljanja tih djelatnosti.

(4) Posebni uvjeti iz stavka 1., 2. i 3. ovoga
članka odgovarajuće se primjenjuju i u postupku izdavanja lokacijske dozvole za
energetske objekte kogeneracije.

(5) Posebni uvjeti iz stavka 1., 2. i 3. ovoga
članka utvrđuju se sukladno Zakonu o tržištu električne energije (»Narodne
novine«, br. 177/04.).

*A) Proizvodnja toplinske energije*

Članak 7.

(1) Proizvodnju toplinske energije obavlja
pravna osoba koja je od Hrvatske energetske regulatorne agencije – HERE (u
daljnjem tekstu: Agencija) dobila dozvolu za obavljanje energetske djelatnosti
proizvod­nje toplinske energije.

(2) Dozvola nije potrebna za obavljanje
energetske djelatnosti pro­izvodnje
toplinske energije koja se proizvodi isključivo za vlastite potrebe ili se
proizvodi u proizvodnim objektima snage do 0,5 MW.

(3) Energetski subjekt proizvodi toplinsku
energiju u postrojenjima u svom vlasništvu ili u postrojenjima koje koristi na
temelju ugovora zaključenog s vlasnikom postrojenja.

Članak 8.

Tehničke uvjete za energetske objekte za
proizvodnju toplinske energije propisuje ministar pravilnikom, uz suglasnost
ministra nadlež­nog za
poslove graditeljstva.

Članak 9.

(1) Izgradnja energetskog objekta kogeneracije ima prednost pri odabiru energetskog rješenja
kod donošenja odluke o izgradnji energetskih objekata.

(2) Energetski subjekt koji koristi energetski
objekt kogeneracije i koristi otpad, biorazgradive
dijelove otpada ili obnovljive izvore energije za proizvodnju toplinske
energije na gospodarski primjeren način, u skladu s mjerama zaštite okoliša,
može steći status povlaštenog pro­izvođača toplinske
energije.

(3) Status povlaštenog proizvođača toplinske
energije energetski subjekt iz stavka 2. ovoga članka stječe na temelju
rješenja Agencije u skladu s uvjetima koje pravilnikom propisuje ministar.

(4) Pravilnikom iz stavka 3. ovoga članka
određuju se i jamstvo o porijeklu energije za povlaštenog proizvođača toplinske
energije, kriteriji učinkovitosti uključujući i utjecaj na okoliš.

(5) Pravilnikom iz stavka 3. ovoga članka
određuje se i povezivanje sa sustavom za prijenos električne energije te
distribuciju električne i toplinske energije za kogeneracije.

(6) Udio povlaštenog proizvođača toplinske
energije u energetskom sustavu Republike Hrvatske ovisi o vrsti, snazi i
učinkovitosti postrojenja, gorivu, utjecaju na okoliš te o potencijalima
postrojenja tijekom nastupajućih godina.

(7) Parametre iz stavka 6. ovoga članka, izvore
i iznos financijske potpore za energetske objekte povlaštenog proizvođača
toplinske energije, utvrđuje Vlada Republike Hrvatske.

Članak 10.

(1) Energetski subjekt koji obavlja energetsku djelatnost
proizvod­nje toplinske energije može ugovarati prodaju toplinske energije izrav­no s povlaštenim kupcima.

(2) Ugovor iz stavka 1. ovoga članka zaključuje
se nakon što ugovorne strane dobiju suglasnost energetskog subjekta koji
obavlja energetsku djelatnost distribucije toplinske energije.

(3) Stranka kojoj je uskraćena suglasnost iz
stavka 2. ovoga članka može izjaviti žalbu Agenciji. Rješenje Agencije je
konačno.

*B) Distribucija toplinske energije*

Članak 11.

(1) Jedinica lokalne samouprave, koja na svom
distribucijskom području ima energetske objekte za distribuciju toplinske
energije, dužna je osigurati trajno obavljanje energetske djelatnosti
distribucije toplinske energije.

(2) Jedinica lokalne samouprave i energetski
subjekt za distribuciju toplinske energije dužni su osigurati kvalitetno
obavljanje energetske djelatnosti distribucije toplinske energije na načelima
održivog razvitka, osigurati održavanje energetskih objekata u stanju
funkcionalne sposobnosti i osigurati javnost rada.

Članak 12.

(1) Energetska djelatnost distribucije toplinske
energije obavlja se na temelju koncesije ili na temelju ugovora o obavljanju
djelatnosti.

(2) Koncesijom se može steći pravo obavljanja
energetske djelatnosti distribucije toplinske energije te pravo izgradnje
energetskih objekata za distribuciju toplinske energije.

(3) Energetski subjekt obavlja energetsku
djelatnost distribucije toplinske energije korištenjem vlastitih energetskih
objekata za distribuciju toplinske energije ili energetskih objekata koje koristi
na temelju ugovora zaključenog s vlasnikom.

(4) Sadržaj i razina usluge koju je energetski
subjekt dužan pružiti pri obavljanju energetske djelatnosti distribucije
toplinske energije ne smije ovisiti o načinima korištenja energetskih objekata
za distribuciju toplinske energije iz stavka 3. ovoga članka.

Članak 13.

(1) Koncesiju za obavljanje energetske
djelatnosti distribucije toplinske energije daje predstavničko tijelo ili drugo
ovlašteno tijelo jedinice lokalne samouprave nakon provedenoga javnog
natječaja.

(2) Dva ili više predstavničkih tijela, ili
drugih ovlaštenih tijela jedinica lokalne samouprave, mogu zajedno provesti
natječaj i dati koncesiju za obavljanje energetske djelatnosti distribucije
toplinske energije na svom ili dijelovima svog područja.

Članak 14.

Koncesijom za obavljanje energetske djelatnosti
distribucije toplinske energije određuje se energetski subjekt koji će kao
koncesionar obavljati djelatnost, tehnički i prostorni obuhvat, opseg
obavljanja djelatnosti, razdoblje važenja koncesije, te druga pitanja propisana
ovim Zakonom.

Članak 15.

(1) Koncesija za obavljanje energetske
djelatnosti distribucije toplinske energije daje se na vrijeme do 30 godina.
Koncesijsko razdoblje započinje danom sklapanja ugovora o koncesiji.

(2) Koncesija se daje nakon provedenoga javnog
natječaja koji sadrži:

1. namjenu koncesije (pobliže određivanje
djelatnosti koja će se obavljati na temelju koncesije),

2. područje obavljanja djelatnosti,

3. vrijeme na koje se koncesija daje. Ako se
tijekom koncesije širi područje obavljanja energetske djelatnosti distribucije
toplinske energije unutar distribucijskog područja, posebno se označuju rokovi
za pojedine faze proširenja područja,

4. rok u kojem koncesionar mora priključiti
kupce na distribucijsku mrežu i započeti s isporukom toplinske energije
kupcima, kad je udovoljeno tehničkim i koncesijskim uvjetima,

5. visinu i način plaćanja naknade za koncesiju,

6. način određivanja cijene toplinske energije
od koncesionara sukladno tarifnom sustavu,

7. način naplate isporučene toplinske energije
od strane koncesionara,

8. oznaku jamstva za osiguranje financijskih
sredstava za obavljanje djelatnosti, a osobito za izgradnju energetskih
objekata za distribuciju toplinske energije,

9. dokaz o posjedovanju dozvole za obavljanje
energetske djelatnosti distribucije toplinske energije,

10. dokaz kojim se može utvrditi poslovni ugled
natjecatelja,

11. mjere zaštite okoliša,

12. druge obveze koncesionara,

13. uvjete otkaza ugovora o koncesiji,

14. rok trajanja natječaja,

15. podatke o mjestu, vremenu i načinu podizanja
ili pregleda natječajne dokumentacije, predaji ponuda i javnom otvaranju
ponuda,

16. udio korištenja povlaštenog proizvođača
toplinske energije.

(3) Predstavničko tijelo, ili drugo ovlašteno
tijelo jedinice lokalne sa­mouprave, utvrđuje i
provodi natječaj za davanje koncesije te donosi odluku o davanju koncesije.

(4) Natječaj za davanje koncesije objavljuje se
u »Narodnim novinama« i jednim dnevnim novinama koje se uobičajeno prodaju na
distribucijskom području za koje se daje koncesija.

Članak 16.

(1) Odlukom o davanju koncesije određuje se
ponuđač koji u pot­punosti udovoljava svim uvjetima
iz natječaja, a čija je ponuda, na te­me­lju
njegovoga poslovnog ugleda, ocjene sposobnosti za ostvarivanje koncesije, cijene
i udjela korištenja povlaštenog proizvođača toplinske energije, ocijenjena
najpovoljnijom.

(2) Na temelju odluke iz stavka 1. ovoga članka
predstavničko tijelo, ili drugo ovlašteno tijelo jedinice lokalne samouprave, i
ponuđač zaključuju ugovor o koncesiji koji sadrži sve elemente iz članka 15.
stavka 2. ovoga Zakona.

Članak 17.

Koncesija prestaje:

1. istekom vremena na koje je koncesija dana,

2. prestankom postojanja koncesionara,

3. u slučajevima iz članka 18. stavka 1. točke
2. Zakona o energiji,

4. otkazom ugovora o koncesiji,

5. sporazumom davatelja koncesije i
koncesionara.

Članak 18.

Davatelj
koncesije može otkazati ugovor o koncesiji ako koncesio­nar:

1.
ne obavlja energetsku djelatnost sukladno odredbama ugovora o koncesiji,

2.
ne plati naknadu za koncesiju u roku iz ugovora o koncesiji,

3. nakon isteka razdoblja za koje je izdana
dozvola za obavljanje energetske djelatnosti ne dobije novu dozvolu,

4.
u slučaju iz članka 18. stavka 1. točke 1. Zakona o energiji.

Članak 19.

(1) U slučaju da nema ponude, ili niti jedna
ponuda ne ispunjava uvjete natječaja iz članka 15. stavka 2. ovoga Zakona,
jedinica lokalne samouprave može zaključiti ugovor o obavljanju djelatnosti s
energetskim subjektom za obavljanje energetske djelatnosti distribucije toplinske
energije ako je isti u većinskom vlasništvu države ili jedinice lokalne
samouprave.

(2) U slučaju da na distribucijskom području ne
postoji energetski subjekt iz stavka 1. ovoga članka, jedinica lokalne
samouprave dužna ga je osnovati i s njime zaključiti ugovor iz stavka 1. ovoga
članka.

(3) Na sadržaj i prestanak ugovora o obavljanju
djelatnosti na odgovarajući se način primjenjuju odredbe članka 16. stavka 2. i
članka 17. i 18. ovoga Zakona.

(4) Ugovor o obavljanju djelatnosti zaključuje
se na vrijeme do 15 godina, uz suglasnost Agencije.

Članak 20.

Energetski subjekt koji obavlja energetsku
djelatnost distribucije toplinske energije odgovoran je za:

1. razvitak, izgradnju, upravljanje, nadzor,
vođenje pogona i održavanje energetskih objekata za distribuciju toplinske
energije,

2. izradu planova izgradnje i razvoja toplinskog
sustava, usklađenih s planovima i programima jedinice lokalne samouprave,

3. funkcionalnu ispravnost i pouzdanost
energetskih objekata za distribuciju toplinske energije,

4. usklađeno djelovanje različitih energetskih
objekata za distribuciju toplinske energije,

5. osiguravanje pristupa distribucijskoj mreži
za treće osobe na reguliranoj osnovi,

6. ugovaranje toplinske energije prema planu za
tekuću godinu, a u skladu s instaliranom snagom kapaciteta,

7. davanje informacija o budućim potrebama za
toplinskom energijom te ostalih informacija potrebnih Agenciji,

8. marketing sustava, odnos s kupcima i
statističko informiranje o poslovanju.

Članak 21.

Metodologija pravednog rasporeda troškova
proizvodnje i distribu­cije
toplinske energije između energetskih subjekata, primjenom od­govarajućih utjecajnih parametara (cijena energetskog
goriva i kretanje cijena valuta na tržištu), utvrđuje se Tarifnim sustavom za
usluge energetskih djelatnosti proizvodnje, distribucije i opskrbe toplinskom
energijom.

Članak 22.

(1) Energetski subjekt koji obavlja energetsku
djelatnost distribucije toplinske energije dužan je omogućiti pristup na
distribucijsku mrežu prema općim uvjetima za opskrbu toplinskom energijom.

(2) Stranka kojoj je odbijen pristup
distribucijskoj mreži, ili koja ima prigovor na uvjete pristupa, može u roku od
15 dana od dana odbijanja pristupa izjaviti žalbu odnosno podnijeti prigovor na
odobrene uvjete pristupa Agenciji. Rješenje Agencije je konačno.

(3) Stranka iz stavka 2. ovoga članka može
financirati izgradnju izravnog voda koji gradi energetski subjekt za
distribuciju toplinske energije uz suglasnost Agencije.

Članak 23.

(1) Tarifni kupci toplinske energije na
zajedničkom mjerilu toplinske energije ne mogu se izdvojiti iz toplinskog
sustava bez suglasnosti energetskog subjekta za distribuciju toplinske energije
i energetskog su­bjekta za opskrbu toplinskom
energijom.

(2) Energetski subjekti iz stavka 1. ovoga
članka dužni su dati suglas­nost
tarifnom kupcu ukoliko to dozvoljavaju tehnički uvjeti i ako tarifni kupac
pribavi suglasnost svih tarifnih kupaca na zajedničkom mjerilu toplinske
energije.

(3) Energetski subjekti iz stavka 1. ovoga
članka dužni su donijeti odluku o davanju suglasnosti za izdvajanje iz
toplinskog sustava u roku od 60 dana od dana primitka zahtjeva.

(4) Stranka kojoj nije dana suglasnost iz stavka
1. ovoga članka može u roku od 15 dana od dana uskrate suglasnosti izjaviti
žalbu Agenciji. Rješenje Agencije je konačno.

Članak 24.

(1) Vlasnici posebnih dijelova objekta koji
predstavljaju samostalnu uporabnu cjelinu u objektu izgrađenom prije stupanja
na snagu ovoga Zakona mogu radi racionalnijeg korištenja energije, uz
suglasnost energetskog subjekta koji obavlja energetsku djelatnost distribucije
toplinske energije, ugraditi uređaje za lokalnu razdiobu isporučene toplinske
energije, uređaje za regulaciju odavanja topline i uređaje za mjerenje
potrošnje toplinske energije.

(2) Energetski subjekt iz stavka 1. ovoga članka
dužan je donijeti od­luku o davanju suglasnosti iz stavka 1. ovoga članka u
roku od 60 dana od dana primitka zahtjeva.

(3) Stranka kojoj je uskraćena suglasnost iz
stavka 1. ovoga članka može izjaviti žalbu Agenciji. Rješenje Agencije je
konačno.

(4) Ugradnja uređaja iz stavka 1. ovoga članka
te modeli raspodjele i obračuna toplinske energije uređuju se Pravilnikom o
načinu raspodjele i obračunu troškova za isporučenu toplinsku energiju kojega
donosi ministar.

Članak 25.

(1) Tarifnim sustavom za usluge energetskih
djelatnosti proizvod­nje, distribucije i opskrbe toplinskom energijom utvrđuje
se na jedin­stven način za
cijelo područje Republike Hrvatske vrsta korisnika s obzirom na ogrjevni medij,
razdoblje isporuke, količina i dinamika potrošnje toplinske energije te tarifne
stavke za obračun cijene toplinske energije.

(2) Visina tarifnih stavki ovisi o troškovima
proizvodnje, distribucije i opskrbe toplinskom energijom distribucijskog
područja.

*C) Opskrba toplinskom energijom tarifnih kupaca*

Članak 26.

(1) Pravo na obavljanje energetske djelatnosti
opskrbe toplinskom energijom tarifnih kupaca ima onaj energetski subjekt kojem
je dana koncesija za obavljanje energetske djelatnosti distribucije toplinske
energije ili koji je zaključio ugovor o obavljanju djelatnosti pod uvjetom da
je od Agencije prethodno dobio dozvolu za obavljanje energetske djelatnosti
opskrbe toplinskom energijom.

(2) Iznimno od odredbe stavka 1. ovoga članka,
energetski subjekt koji obavlja energetsku djelatnost proizvodnje toplinske
energije u tehnološkom procesu u kojem nema energetskih objekata za
distribuciju toplinske energije, može obavljati energetsku djelatnost opskrbe
toplinskom energijom pod uvjetom da je od Agencije dobio dozvolu za obavljanje
energetske djelatnosti opskrbe toplinskom energijom.

Članak 27.

(1) Energetski subjekt koji obavlja energetsku
djelatnost opskrbe toplinskom energijom jamči kontinuitet i pouzdanost sustava
opskrbe toplinskom energijom u dogovoru s energetskim subjektom koji obavlja
energetsku djelatnost distribucije toplinske energije.

(2) Energetski subjekt koji obavlja energetsku
djelatnost opskrbe toplinskom energijom odgovoran je za osiguranje dovoljne
količine i kvalitete toplinske energije za potrebe tarifnih kupaca i osiguranje
obav­ljanja energetske
djelatnosti opskrbe toplinskom energijom na svojem području.

Članak 28.

(1) Građevine izgrađene bez građevinske dozvole
ili drugoga odgovarajućeg akta na temelju kojega se može graditi građevina ne
smiju se priključiti na energetski objekt za distribuciju toplinske energije,
kao i građevine za koje je u tijeku postupak građevinske inspekcije koji se
odnosi na obustavu građenja ili uklanjanja građevina prema posebnom zakonu.

(2) Odredba stavka 1. ovoga članka ne odnosi se
na građevine koje su izgrađene bez građevinske dozvole, ali za koje se prema
odredbama posebnog propisa smatra da su izgrađene na temelju građevinske
dozvole.

III. POVLAŠTENI KUPAC

Članak 29.

(1) Povlašteni kupac može slobodno izabrati
energetski subjekt za proizvodnju toplinske energije.

(2) Danom stupanja na snagu ovoga Zakona status
povlaštenog kup­ca stječe kupac koji u kalendarskoj godini ima potrošnju koja
odgovara zakupljenoj toplinskoj snazi u vremenu od najmanje 3 700 vršnih sati
ili više od 15% ukupno distribuirane pare ili vrele vode na distribucijskom
području u prethodnoj kalendarskoj godini.

(3) Povlašteni kupac ne može izgubiti svoj
status u godini u kojoj zadržava potrošnju na temelju koje mu je odobren status
povlaštenog kupca.

IV. NADZOR

Članak 30.

(1) Upravni nadzor nad provedbom ovoga Zakona i
propisa donesenih na temelju ovoga Zakona obavlja Ministarstvo.

(2) Inspekcijski nadzor nad provedbom ovoga
Zakona obavljaju Državni inspektorat i drugi nadležni inspektori prema posebnim
propisima.

Članak 31.

Ako inspektori Državnog inspektorata, ili drugi
nadležni inspektori prema posebnim propisima, pri obavljanju inspekcijskog
nadzora utvrde da energetski subjekt ne obavlja energetsku djelatnost, a kupac
toplinske energije ne koristi toplinsku energiju u skladu s odredbama ovoga
Zakona i propisa donesenih na temelju ovoga Zakona, osim ovlaštenja sukladno
općim propisima, imaju ovlaštenje rješenjem:

– narediti otklanjanje utvrđenih nepravilnosti i
nedostataka, uz određivanje roka za njihovo otklanjanje,

– zabraniti gradnju proizvodnog objekta ako nije
pribavljeno odobrenje za gradnju proizvodnog objekta,

– narediti obustavu daljnje gradnje ili
korištenja energetskog objek­ta, odnosno obustavu
opskrbe energijom ili korištenje energije ako se oprema za energetske objekte
ne proizvodi, a ti objekti ne grade, ne koriste ili ne održavaju sukladno
odobrenoj ili potvrđenoj dokumentaciji prema posebnim tehničkim ili drugim
propisima, i ako zbog toga postoji neposredna opasnost za stabilnost i
sigurnost energetskih objekata, zdravlje ili život ljudi ili sigurnost prometa
ili susjednih građevina.

V. KAZNENE ODREDBE

Članak 32.

(1) Novčanom kaznom u iznosu od 10.000,00 do
50.000,00 kuna kaznit će se za prekršaj energetski subjekt koji:

– ugovori prodaju toplinske energije s
povlaštenim kupcem bez suglasnosti energetskog subjekta koji obavlja energetsku
djelatnost distribucije toplinske energije (članak 10. stavak 2.),

– obavlja energetsku djelatnost distribucije
toplinske energije na području za koje je drugom energetskom subjektu dana
koncesija ili s kojim je zaključen ugovor o obavljanju djelatnosti (članak 12.
stavak 1.),

– obavlja energetsku djelatnost distribucije
toplinske energije ili energetsku djelatnost opskrbe toplinskom energijom bez
koncesije ili ugovora o obavljanju djelatnosti (članak 12. stavak 1. i članak
26. stavak 1.),

– ne obavlja djelatnost sukladno uvjetima
koncesije (članak 15. stavak 2.),

– ne postupa sukladno odredbi članka 20. stavka
1. ovoga Zakona,

– utvrdi i razgraniči troškove nastale
distribucijom toplinske energije mimo Tarifnog sustava (članak 21.),

– ne omogući pristup na distribucijsku mrežu
prema općim uvjetima za opskrbu toplinskom energijom (članak 22. stavak 1.),

– je stekao pravo na obavljanje energetske
djelatnosti distribucije toplinske energije, a nije osigurao obavljanje
energetske djelatnosti opskrbe toplinskom energijom (članak 26.),

– obavlja energetsku djelatnost opskrbe
toplinskom energijom bez dozvole Agencije (članak 26. stavak 2.),

– ne postupa sukladno odredbi članka 27. ovoga
Zakona,

– priključi građevinu na mrežu bez građevinske
dozvole ili drugoga odgovarajućeg akta na temelju kojega se može graditi
građevina (članak 28. stavak 1.),

– ako ne postupa prema rješenju inspektora
(članak 31.),

– koji ne postupa sukladno odredbi članka 36.
stavka 1. i 2. ovoga Zakona.

(2) Novčanom kaznom u iznosu od 300,00 do
5.000,00 kuna kaznit će se za prekršaj iz stavka 1. ovoga članka i odgovorna
osoba energetskog subjekta.

(3) Uz novčanu kaznu za prekršaj može se
energetskom subjektu koji je počinio dva ili više prekršaja iz stavka 1. ovoga
članka, ili koji u razdoblju od godine dana ponovi dva ili više puta prekršaj
iz stavka 1. ovoga članka, izreći zaštitna mjera zabrane obavljanja energetske
djelatnosti u trajanju do godine dana, a odgovornoj osobi energetskog subjekta
može se izreći zaštitna mjera zabrane obavljanja istih poslova u trajanju do
godine dana.

Članak 33.

(1) Novčanom kaznom u iznosu od 10.000,00 do
15.000,00 kuna kaznit će se za prekršaj tarifni kupac toplinske energije pravna
osoba koji se bez suglasnosti energetskog subjekta za distribuciju toplinske
energije izdvojio iz toplinskog sustava (članak 23. stavak 1.).

(2) Novčanom kaznom u iznosu od 1.000,00 do
2.000,00 kuna kaznit će se za prekršaj tarifni kupac toplinske energije fizička
osoba koji se bez suglasnosti energetskog subjekta za distribuciju toplinske
energije izdvojio iz toplinskog sustava (članak 23. stavak 1.).

VI. PRIJELAZNE I ZAVRŠNE
ODREDBE

Članak 34.

(1) Energetski subjekti koji na dan stupanja na
snagu ovoga Zakona obavljaju energetsku djelatnost distribucije toplinske
energije nastavljaju obavljati energetsku djelatnost distribucije toplinske
energije i energetsku djelatnost opskrbe toplinskom energijom tarifnih kupaca
do zaključivanja ugovora o koncesiji ili ugovora o obavljanju djelatnosti, ali
najdulje godinu dana od dana stupanja na snagu ovoga Zakona.

(2) Ako se energetske djelatnosti iz stavka 1.
ovoga članka na dan stupanja na snagu ovoga Zakona obavljaju na temelju
koncesije, koncesionar nastavlja obavljati tu djelatnost do isteka roka na koji
je dana koncesija i pod uvjetima iz ugovora o koncesiji.

Članak 35.

Izgradnja energetskih objekata započetih prije
stupanja na snagu ovoga Zakona nastavit će se i dovršiti po odredbama zakona
prema kojima je pokrenut postupak izgradnje.

Članak 36.

(1) Priključenje na energetski objekt za
distribuciju toplinske energije objekata izgrađenih nakon stupanja na snagu
ovoga Zakona izvest će se na način da svaki posebni dio objekta koji
predstavlja samostalnu uporabnu cjelinu ima ugrađen zaseban uređaj za
regulaciju protoka toplinske energije i zaseban uređaj za mjerenje potrošnje
toplinske energije.

(2) U roku od dvije godine od dana stupanja na
snagu ovoga Zakona energetski subjekt nadležan za distribuciju toplinske energije
dužan je o svom trošku ugraditi uređaje za regulaciju protoka toplinske
energije i uređaje za mjerenje potrošnje toplinske energije u svim toplinskim
stanicama.

Članak 37.

(1) Ministar će propise iz članka 9. stavka 3. i
članka 24. stavka 4. ovoga Zakona donijeti u roku od 6 mjeseci, a propis iz
članka 8. u roku od godine dana od dana stupanja na snagu ovoga Zakona.

(2) Vlada Republike Hrvatske će propis iz članka
9. stavka 7. ovoga Zakona donijeti u roku od godine dana od dana stupanja na
snagu ovoga Zakona.

Članak 38.

(1) Predstavnička tijela, ili druga ovlaštena
tijela jedinica lokalne samouprave, dužna su uskladiti svoje akte s ovim
Zakonom u roku od godine dana od dana stupanja na snagu ovoga Zakona.

(2) Akti predstavničkih tijela, ili drugih
ovlaštenih tijela jedinica lokalne samouprave, koji nisu usklađeni s odredbama
ovoga Zakona, prestaju važiti na dan isteka roka iz stavka 1. ovoga članka.

(3) Članak 6. ovoga Zakona primjenjuje se od
dana donošenja razvojnih dokumenata jedinica lokalne i područne (regionalne)
samouprave donesenih sukladno Zakonu o energiji.

Članak 39.

Postupci započeti do stupanja na snagu ovoga
Zakona dovršit će se prema odredbama Zakona o komunalnom gospodarstvu (»Narodne
novine«, br. 36/95., 70/97., 128/99., 57/00.,
129/00., 59/01., 26/03. – pročišćeni tekst 82/04., 110/04. i 178/04.).

Članak 40.

Do stupanja na snagu podzakonskih
akata iz članka 38. stavka 1. Zakona o energiji (»Narodne novine«, br. 68/01. i 177/04.) i članka 8., članka 9. stavka 3. i 7.
i članka 24. stavka 4. ovoga Zakona, primjenjuju se podzakonski
akti koji uređuju pitanja energetske djelatnosti proizvodnje, distribucije i
opskrbe toplinskom energijom, ako nisu u suprotnosti s odredbama ovoga Zakona.

Članak 41.

Ovaj
Zakon stupa na snagu osmoga dana od dana objave u »Narodnim novinama«.

Klasa:
363/02/04-01/02

Zagreb,
18. ožujka 2005.

HRVATSKI SABOR

Predsjednik

Hrvatskoga sabora

**Vladimir Šeks**, v. r.

Zakon, NN 42/2005-812